b"\n_START_ARTICLE_\nDen anglo-zanzibarske krigen\n_START_SECTION_\nBakgrunn\n_START_PARAGRAPH_\nZanzibar var et \xc3\xb8yland i Indiahavet, utenfor kysten til Tanganyika; i dag er \xc3\xb8ygruppen en del av Tanzania. \xc3\x98ya hadde v\xc3\xa6rt under de omanske sultanenes styre siden 1698, da de fordrev portugiserne, som hadde hatt kontrollen over Zanzibar siden 1499. Sultan Majid bin Said erkl\xc3\xa6rte sultanatet Zanzibar uavhengig av sultantatet Oman i 1858, noe som ble anerkjent av Storbritannia. De etterf\xc3\xb8lgende sultanene etablerte Zanzibar by som hovedstad og regjeringssete, hvor de reiste et palass ved havnen. I 1896 bestod dette av sj\xc3\xb8lve palasset; Beit al-Hukm, et harem tilknytta palasset; og Beit al-Ajaib eller \xc2\xabUndrenes hus\xc2\xbb \xe2\x80\x93 et seremonielt palass som sies \xc3\xa5 v\xc3\xa6re den f\xc3\xb8rste bygningen i \xc3\x98st-Afrika som fikk elektrisitet. Komplekset ble bygget med lokale materialer og var ikke laget som en defensiv struktur. Alle tre bygningene l\xc3\xa5 p\xc3\xa5 rekke og rad og var knytta til hverandre med trebroer over gateh\xc3\xb8yde._NEWLINE_Storbritannia hadde i en lang periode hatt relasjoner med Zanzibar og anerkjente \xc3\xb8yas suverenitet og dens sultanat i 1886. Som et resultat av dette var det vennlige forhold mellom Storbritannia og Zanzibars sultaner. Tyskland var imidlertid ogs\xc3\xa5 interessert i \xc3\x98st-Afrika, og de to stormaktene rivaliserte om kontroll over handelsrettigheter og territorier i omr\xc3\xa5det gjennom slutten av 1800-tallet. Sultan Khalifah hadde overlatt Kenya til Storbritannia og Tanganyika til Tyskland, en prosess som f\xc3\xb8rte til et forbud av slaveri i disse omr\xc3\xa5dene. Mange i den arabiske overklassen var oppr\xc3\xb8rt over denne forstyrrelsen av en verdifull handelsvirksomhet, noe som resulterte i noe uro. I tillegg nekta tyskerne i Tanganyika \xc3\xa5 heise sultanatets flagg, noe som f\xc3\xb8rte til sammenst\xc3\xb8t mellom tyskerne og lokalbefolkninga. En slik konflikt i Tanga f\xc3\xb8rte til at 20\xc2\xa0arabere blei drept._NEWLINE_Sultan Khalifah sendte zanzibarske styrker leda av general Lloyd Mathews, en tidligere l\xc3\xb8ytnant i Royal Navy, for \xc3\xa5 gjenopprette orden i Tanganyika. Operasjonen var for det meste vellykka, men det zanzibarske folket hadde fortsatt negative holdninger til tyskerne. Videre blei det konflikter i Bagamoyo, hvor 150\xc2\xa0lokale blei drept av tyske milit\xc3\xa6rstyrker, og ved Ketwa, hvor tyske embetsmenn og deres tjenere blei myrda. Khalifah bevilga deretter utvida handelsrettigheter til Det britiske \xc3\xb8stafrikanske kompani, som satte i verk en sj\xc3\xb8blokade i samarbeid med tyskerne for \xc3\xa5 stoppe den innenlandske slavehandelen. Da Khalifah d\xc3\xb8de i 1890 blei Ali bin Said sultan. Sultan Ali bannlyste all slavehandel i landet (men ikke slavehold), erkl\xc3\xa6rte Zanzibar som et britisk protektorat, og oppnevnte en brite som f\xc3\xb8rsteminister for regjeringa si. Britene blei ogs\xc3\xa5 gitt vetorett ved utnevning av framtidige sultaner._NEWLINE_Samme \xc3\xa5r som Ali blei sultan signerte Storbritannia og Tyskland Helgoland\xe2\x80\x93Zanzibar-traktaten. Denne traktaten avgrensa offisielt landenes interessesf\xc3\xa6rer i \xc3\x98st-Afrika og overf\xc3\xb8rte Tysklands herred\xc3\xb8mme over Zanzibar til Storbritannia. Dette ga den britiske regjeringa st\xc3\xb8rre innflytelse i Zanzibar, noe de tenkte \xc3\xa5 bruke til \xc3\xa5 utrydde slaveriet der, et m\xc3\xa5l de hadde hatt siden 1804. _NEWLINE_Sultan Alis etterf\xc3\xb8lger var Hamad bin Thuwaini, som blei sultan i 1893. Hamad opprettholdt et n\xc3\xa6rt forhold til britene, men det var dissens blant hans unders\xc3\xa5tter p\xc3\xa5 grunn av den \xc3\xb8kende britiske kontrollen over landet, den britiskleda h\xc3\xa6ren og avskaffelsen av slaveriet. For \xc3\xa5 f\xc3\xa5 kontroll over dissensen godkjente britene at sultanen kunne opprette en palassgarde p\xc3\xa5 1\xc2\xa0000\xc2\xa0menn, men disse blei snart involvert i sammenst\xc3\xb8t med det britiskleda politiet. Det blei ogs\xc3\xa5 mottatt klager p\xc3\xa5 palassgardens aktiviteter fra europeiske beboere i Zanzibar by.\n_START_SECTION_\n25. august\n_START_PARAGRAPH_\nSultan Hamad d\xc3\xb8de plutselig kl. 11.40 EAT 25. august 1896. Hans 29-\xc3\xa5rige nev\xc3\xb8 Khalid bin Barghash, som av noen blei mistenkt for \xc3\xa5 ha drept onkelen, flytta inn i palasskomplekset i Zanzibar by uten britisk godkjenning, i strid med traktaten som var inng\xc3\xa5tt med Ali. Den britiske regjeringa foretrakk en annen kandidat, Hamud bin Muhammad, som var mer britiskvennlig. Khalid blei advart av konsul og diplomatisk utsending til Zanzibar, Basil Cave, og general Mathews, om \xc3\xa5 tenke seg godt om f\xc3\xb8r han gjorde noe uopprettelig. Denne framgangsm\xc3\xa5ten hadde fungert tre \xc3\xa5r tidligere, da Khalid hadde fors\xc3\xb8kt \xc3\xa5 kreve sultanatet etter Alis d\xc3\xb8d, men den britiske generalkonsulen, Rennell Rodd, hadde f\xc3\xa5tt ham fra dette ved \xc3\xa5 overbevise ham om farene dette innebar._NEWLINE_Khalid ignorerte Caves advarsler, og styrkene hans begynte \xc3\xa5 samle seg ved palassplassen under kaptein Saleh som kommandant for palassgarden. Da dagen var omme, var 2\xc2\xa0800\xc2\xa0personer med rifler og musketter samla. Flesteparten var sivile, men styrken inneholdt ogs\xc3\xa5 700\xc2\xa0zanzibarske askarisoldater som tok Khalids side. Sultanens artilleri, som besto av flere Maxim maskingev\xc3\xa6r, et gatlingv\xc3\xa5pen, en bronsekanon fra 1600-tallet og to tolvpunds feltkanoner, var innsikta mot de britiske skipa i havna. Tolvpundskanonene hadde blitt gitt til sultanen av den tyske keiseren Vilhelm II. Sultanens soldater tok ogs\xc3\xa5 kontrollen over den zanzibarske fl\xc3\xa5ten, som besto av \xc3\xa9n treslupp, HHS \xc2\xabGlasgow\xc2\xbb, bygd som sultanskip av sultanen i 1878 basert p\xc3\xa5 den britiske fregatten HMS \xc2\xabGlasgow\xc2\xbb._NEWLINE_Mathews og Cave begynte ogs\xc3\xa5 \xc3\xa5 samle styrkene sine; de hadde allerede 900\xc2\xa0zanzibarske askarisoldater under l\xc3\xb8ytnant Arthur Edward Harington Raikes fra Wiltshire-regimentet, han hadde blitt sekondert til den zanzibarske h\xc3\xa6ren og hadde rangen brigadegeneral. 150\xc2\xa0sj\xc3\xb8menn fra den armerte krysseren HMS \xc2\xabPhilomel\xc2\xbb og kanonb\xc3\xa5ten HMS \xc2\xabThrush\xc2\xbb som var ankra opp i havna. Marinestyrken, under kaptein O'Callaghans kommando, kom i land etter femten minutter, etter \xc3\xa5 ha blitt bedt om hjelp til \xc3\xa5 h\xc3\xa5ndtere oppt\xc3\xb8yer av sivilbefolkninga. En mindre kontingent med sj\xc3\xb8menn under l\xc3\xb8ytnant Watson fra \xc2\xabThrush\xc2\xbb blei satt p\xc3\xa5 land for \xc3\xa5 vokte det britiske konsulatet, hvor britiske beboere blei bedt om \xc3\xa5 s\xc3\xb8ke tilflukt. En annen kanonb\xc3\xa5t, HMS \xc2\xabSparrow\xc2\xbb, kom inn i havna og kasta anker ved siden av \xc2\xabThrush\xc2\xbb._NEWLINE_Noen britiske diplomater satte sp\xc3\xb8rsm\xc3\xa5l ved p\xc3\xa5liteligheten til Raikes' askarisoldater, men de viste seg \xc3\xa5 v\xc3\xa6re profesjonelle soldater herda av eksersis og flere ekspedisjoner i \xc3\x98st-Afrika. De blei seinere de eneste landstyrkene som blei beskutt av forsvarerne. Raikes' tropper var bev\xc3\xa6pna med to Maxim-gev\xc3\xa6r og en nipundskanon, og var stasjonert ved tollbygninga i n\xc3\xa6rheten. Sultanen fors\xc3\xb8kte \xc3\xa5 f\xc3\xa5 den amerikanske konsulen, Richard Dorsey Mohun, til \xc3\xa5 anerkjenne hans rett til sultantrona, men sendebudet hans fikk beskjed om at \xc2\xabsiden hans tiltredelse ikke hadde blitt anerkjent av hennes majestets regjering, er det umulig \xc3\xa5 svare.\xc2\xbb._NEWLINE_Cave fortsatte \xc3\xa5 sende meldinger til Khalid for \xc3\xa5 f\xc3\xa5 ham til \xc3\xa5 trekke tilbake troppene sine, forlate palasset og dra hjem, men disse blei ignorert, og Khalid svarte at han ville erkl\xc3\xa6re seg som sultan kl. 15.00. Cave erkl\xc3\xa6rte at dette ville v\xc3\xa6re en oppr\xc3\xb8rsk handling og at Khalids sultanstatus ikke ville anerkjennes av den britiske regjeringa. Kl. 14.30 blei sultan Hamad begravd, og n\xc3\xb8yaktig 30\xc2\xa0minutter etter annonserte en salutt fra palasskanonene at Khalid var sultan. Cave kunne ikke \xc3\xa5pne ild uten den britiske regjeringas godkjennelse, og telegraferte f\xc3\xb8lgende melding til Foreign and Commonwealth Office ved Lord Salisburys regjering i London: \xc2\xabHar vi tillatelse til \xc3\xa5 skyte mot palasset fra manovarene dersom det viser seg umulig \xc3\xa5 f\xc3\xa5 til en fredelig l\xc3\xb8sning?\xc2\xbb. I mellomtida informerte Cave alle andre utenlandske konsuler om at det skulle flagges p\xc3\xa5 halv mast til \xc3\xa6re for Hamad. Det eneste flagget som ikke fl\xc3\xb8y p\xc3\xa5 halv stang var et stort r\xc3\xb8dt flagg over Khalids palass. Cave informerte ogs\xc3\xa5 andre konsuler om ikke \xc3\xa5 anerkjenne Khalid som sultan, noe de godtok.\n_START_SECTION_\n26. august\n_START_PARAGRAPH_\nKl. 10.00 26. august ankom panserkrysseren HMS \xc2\xabRacoon\xc2\xbb Zanzibar by og blei ankra opp ved \xc2\xabThrush\xc2\xbb og \xc2\xabSparrow\xc2\xbb. Kl. 14.00 ankom panserkrysseren HMS \xc2\xabSt George\xc2\xbb, flaggskip for Cape- og \xc3\x98st-Afrika-stasjonen.  Ombord var kontreadmiral Harry Rawson og flere britiske marinesoldater og sj\xc3\xb8menn. Rundt samme tid kom Lord Salisburys svar, som godkjente at Cave og Rawson kunne bruke de ressursene de hadde tilgjengelig til \xc3\xa5 fjerne Khalid fra makta. I telegrafmeldinga sto det: \xc2\xabDu har min godkjennelse til \xc3\xa5 bruke de midler du finner n\xc3\xb8dvendige, og dine handlinger vil st\xc3\xb8ttes av hennes majestets regjering. Gj\xc3\xb8r imidlertid ingenting om du ikke er sikker p\xc3\xa5 \xc3\xa5 kunne lykkes.\xc2\xbb_NEWLINE_Cave fortsatte \xc3\xa5 fors\xc3\xb8ke \xc3\xa5 forhandle med Khalid, men dette feila, og Rawson sendte et ultimatum som krevde at Khalid skulle fire flagget og forlate palasset innen kl. 09.00 27. august, ellers ville de \xc3\xa5pne ild. I l\xc3\xb8pet av ettermiddagen blei alle handelsfart\xc3\xb8y fjerna fra havna, og britiske barn og kvinner blei flytta til \xc2\xabSt George\xc2\xbb og et fart\xc3\xb8y fra British-India Steam Navigation Company for sin sikkerhet. Samme natt noterte konsul Mohun at: \xc2\xabStillheten over Zanzibar den natta var fryktelig. Vanligvis h\xc3\xb8rer man lyden av trommer og barneskrik, men den natta var det ikke en lyd \xc3\xa5 h\xc3\xb8re.\xc2\xbb\n_START_SECTION_\n27. august\n_START_PARAGRAPH_\nKl. 08.00 27. august, etter at et sendebud hadde blitt sendt av Khalid for \xc3\xa5 be om fredssamtaler med Cave, svarte konsulen at han kun ville bli redda om han sa seg enig i ultimatumets vilk\xc3\xa5r. Kl. 08.30 erkl\xc3\xa6rte et nytt sendebud fra Khalid at \xc2\xabvi ikke har noen planer om \xc3\xa5 fire flagget v\xc3\xa5rt, og tror ikke dere vil \xc3\xa5pne ild mot oss.\xc2\xbb; Cave svarte: \xc2\xabvi \xc3\xb8nsker ikke \xc3\xa5 \xc3\xa5pne ild, men vil utvilsomt gj\xc3\xb8re det om dere ikke gj\xc3\xb8r som vi ber om.\xc2\xbb Kl. 08.55, uten flere meldinger fra palasset, heiste Rawson signalet \xc2\xabgj\xc3\xb8r klar for strid\xc2\xbb fra \xc2\xabSt George\xc2\xbb._NEWLINE_N\xc3\xb8yaktig kl. 09.00 ga general Lloyd Mathews ordre om at de britiske skipa skulle begynne bombardementet. Kl. 09.02 \xc3\xa5pna \xc2\xabRacoon\xc2\xbb, \xc2\xabThrush\xc2\xbb og \xc2\xabSparrow\xc2\xbb ild mot palasset samtidig; \xc2\xabThrush\xc2\xbbs f\xc3\xb8rste skudd \xc3\xb8dela en arabisk tolvpundskanon. Det var 3\xc2\xa0000\xc2\xa0forsvarere, tjenere og slaver i palasset, og sj\xc3\xb8l med barrikader av kasser, h\xc3\xb8yballer og gummi blei mange skada av de h\xc3\xb8yeksplosive granatene. Til tross for rapporter om at han var tatt til fange og skulle utvises til India klarte sultan Khalid \xc3\xa5 r\xc3\xb8mme fra palasset. En nyhetskorrespondent for Reuters rapporterte at Khalid og alle de ledende araberne \xc2\xabflykta da det f\xc3\xb8rste skuddet kom, og lot slavene og tilhengerne v\xc3\xa6re igjen for \xc3\xa5 sl\xc3\xa5ss\xc2\xbb, men andre kilder sier at han blei i palasset lenger. Bombardementet slutta kl. 09.40, og da hadde palasset og det tilknytta haremet tatt fyr, fiendens artilleri hadde stoppa og sultanens flagg blitt kutta ned._NEWLINE_Under bombardementet foregikk ogs\xc3\xa5 et lite sj\xc3\xb8slag da \xc2\xabGlasgow\xc2\xbb kl. 09.05 beskj\xc3\xb8t \xc2\xabSt George\xc2\xbb med sine sju nipundskanoner og et gatlingv\xc3\xa5pen som hadde v\xc3\xa6rt ei gave fra dronning Viktoria til sultanen. Da panserkrysseren besvarte ilden sank \xc2\xabGlasgow\xc2\xbb, men mastene var fortsatt over vannet p\xc3\xa5 grunn av at havna var s\xc3\xa5 grunn. \xc2\xabGlasgow\xc2\xbbs mannskap heiste britisk flagg som tegn p\xc3\xa5 at de overga seg, og de blei redda av britiske sj\xc3\xb8menn i barkasser. \xc2\xabThrush\xc2\xbb senka ogs\xc3\xa5 to zanzibarske dampbarkasser hvis mannskap skj\xc3\xb8t p\xc3\xa5 dem med rifler. Det var ogs\xc3\xa5 noe kamp p\xc3\xa5 land da Khalids styrker skj\xc3\xb8t mot Raikes' askarier, med liten effekt, da disse n\xc3\xa6rma seg palasset. Kampene var over da bombardementet slutta. Britene kontrollerte byen og palasset, og innen ettermiddagen var Hamud bin Muhammad, en britiskvennlig araber, innsatt som sultan med begrensa makt. De britiske skipa og mannskapene deres hadde avfyrt 500\xc2\xa0granater, 4\xc2\xa0100\xc2\xa0maskingev\xc3\xa6rskudd og 1\xc2\xa0000\xc2\xa0rifleskudd under kampen.\n_START_SECTION_\nKonsekvenser\n_START_PARAGRAPH_\nRundt 500\xc2\xa0zanzibarske menn og kvinner blei drept under bombardementet; de fleste p\xc3\xa5 grunn av brannen som br\xc3\xb8t ut i palasset. Det er uvisst hvor mange av disse som var med i kamphandlingene, men Khalids kanonmannskaper skal ha blitt \xc2\xabdesimert\xc2\xbb. Det eneste britiske tapet var en kvartermester som blei hardt skadd ombord p\xc3\xa5 \xc2\xabThrush\xc2\xbb, men som seinere kom seg. Sj\xc3\xb8l om de fleste beboerne var p\xc3\xa5 britenes side, blei det indiske omr\xc3\xa5det utsatt for opportunistisk plyndring, og rundt 20\xc2\xa0beboere mista livet i kaoset som fulgte. For \xc3\xa5 gjenopprette ordenen blei 150\xc2\xa0britiske sikher overf\xc3\xb8rt fra Mombasa for \xc3\xa5 patruljere gatene. Sj\xc3\xb8menn fra \xc2\xabSt George\xc2\xbb og \xc2\xabPhilomel\xc2\xbb blei satt i land for \xc3\xa5 danne et brannvesen for \xc3\xa5 stoppe brannen som hadde spredd seg fra palasset til n\xc3\xa6rliggende tollbygninger. Det var bekymring for brannen i tollbygningene fordi de husa store mengder sprengstoff, men det var ingenting som _NEWLINE_eksploderte._NEWLINE_Sultan Khalid, kaptein Saleh og rundt 40\xc2\xa0andre s\xc3\xb8kte tilflukt i det tyske konsulatet etter flukten fra palasset. Der blei de bevokta av ti tyske sj\xc3\xb8menn og marinesoldater, mens Mathews stasjonerte mannskaper utafor for \xc3\xa5 arrestere dem om de pr\xc3\xb8vde \xc3\xa5 komme unna. Trass i foresp\xc3\xb8rsler om utlevering nekta den tyske konsulen \xc3\xa5 overgi Khalid til britene, siden Tysklands utleveringsavtale med Storbritannia spesifikt forb\xc3\xb8y utlevering av politiske fanger. I stedet lovte den tyske konsulen \xc3\xa5 flytte ham til Tysk \xc3\x98stafrika uten at han skulle \xc2\xabsette en fot p\xc3\xa5 zanzibarsk grunn\xc2\xbb. Den 2. oktober kl. 10.00 ankom SMS \xc2\xabSeeadler\xc2\xbb havna; ved h\xc3\xb8yvann seilte en av \xc2\xabSeeadler\xc2\xbbs b\xc3\xa5ter til konsulatets hageport, og Khalid gikk direkte fra konsulatomr\xc3\xa5det ombord i et tysk skip og kunne dermed ikke arresteres. Han blei overf\xc3\xb8rt fra b\xc3\xa5ten til \xc2\xabSeeadler\xc2\xbb og blei frakta til Dar-es-Salaam i Tysk \xc3\x98stafrika. Khalid blei tatt til fange av britiske styrker i 1916 under felttoget i \xc3\x98st-Afrika i f\xc3\xb8rste verdenskrig og sendt i eksil til Seychellene og St. Helena f\xc3\xb8r han fikk dra tilbake til \xc3\x98st-Afrika. Han d\xc3\xb8de i Mombasa i 1927. Khalids tilhengere blei straffa ved \xc3\xa5 m\xc3\xa5tte betale kostnadene for ammunisjonen brukt mot dem, og erstatte skadene for\xc3\xa5rsaka av plyndringa, som kom p\xc3\xa5 300\xc2\xa0000\xc2\xa0indiske rupi. _NEWLINE_Sultan Hamud var lojal mot britene og fungerte som sjef for en i alt vesentlig britiskstyrt marionettregjering. Sultanatet blei bare beholdt for \xc3\xa5 unng\xc3\xa5 kostnadene ved \xc3\xa5 styre Zanzibar direkte som en kronkoloni. Flere m\xc3\xa5neder etter krigen forb\xc3\xb8y Hamud, etter britisk tilskynding, slaveri i alle former. Frigj\xc3\xb8ringa av slavene innebar at de m\xc3\xa5tte m\xc3\xb8te opp ved et regjeringskontor og viste seg \xc3\xa5 bli en treig prosess \xe2\x80\x93 etter ti \xc3\xa5r hadde bare 17\xc2\xa0293\xc2\xa0slaver blitt frigitt, av et estimert totalantall p\xc3\xa5 60\xc2\xa0000\xc2\xa0slaver i 1891._NEWLINE_Det hardt skadde palasskomplekset blei fullstendig endra av krigen. Haremet, fyret og palasset blei revet fordi bombardementet hadde gjort dem utrygge. Palassomr\xc3\xa5det blei et hageomr\xc3\xa5de, mens et nytt palass blei bygd p\xc3\xa5 tomta etter haremet. \xc2\xabUndrenes hus\xc2\xbb var nesten uskadd og blei seinere hovedsekretariatet for de britiske myndighetene. Under ombygginga av Undrenes hus i 1897 blei et klokket\xc3\xa5rn bygd til p\xc3\xa5 fronten for \xc3\xa5 erstatte fyret som blei \xc3\xb8delagt i bombardementet. Vraket av \xc2\xabGlasgow\xc2\xbb blei liggende i havna foran palasset, og mastene var synlige i flere \xc3\xa5r p\xc3\xa5 grunn av det grunne vannet; skipet blei til slutt hogd opp til skrapmetall i 1912._NEWLINE_De britiske hovedpersonene blei h\xc3\xb8yt ansett av regjeringene i London og Zanzibar for sine handlinger f\xc3\xb8r og under krigen, og mange fikk som l\xc3\xb8nn stillinger og \xc3\xa6resbevisninger. General Raikes, lederen for askariene, blei utnevnt til medlem av f\xc3\xb8rste klasse av Zanzibars str\xc3\xa5lende stjernes orden 24. september 1896, medlem av f\xc3\xb8rste klasse av Hamudieh-ordenen 25. august 1897, og blei seinere utnevnt til \xc3\xb8verstkommanderende for Zanzibars styrker. General Mathews, den zanzibarske h\xc3\xa6rkommandanten, blei utnevnt til medlem av Hamudieh-ordenen 25. august 1897 og blei f\xc3\xb8rsteminister og kasserer i den zanzibarske regjeringa. Basil Cave, konsulen, blei f\xc3\xb8lgesvenn (companion) av Order of the Bath 1. januar 1897 og forfremma til generalkonsul 9. juli 1903. Harry Rawson blei utnevnt til kommand\xc3\xb8rridder av Bath-ordenen for sitt arbeid p\xc3\xa5 Zanzibar og blei seinere guvern\xc3\xb8r i New South Wales i Australia og blei forfremma til admiral. Rawson blei ogs\xc3\xa5 utnevnt til medlem av f\xc3\xb8rste klasse av Zanzibars str\xc3\xa5lende stjernes orden 8. februar 1897 og Hamondiehs orden 18. juni 1898._NEWLINE_Det blei ingen flere oppr\xc3\xb8r mot britenes styre p\xc3\xa5 Zanzibar i de 67\xc2\xa0\xc3\xa5ra det fortsatte \xc3\xa5 v\xc3\xa6re et britisk protektorat, muligens p\xc3\xa5 grunn av handlekraften som britene utviste under bombardementet. Krigen, som varte i rundt 40\xc2\xa0minutter, anses som historiens korteste."